Manifesbekendstellings: Leiers praat oor grond, minderhede en AfrikaansDr. Pieter Groenewald, leier van die VF Plus, spreek ondersteuners toe tydens die party se bekendstelling van sy verkiesingsmanifes in die Rockwood-teater in Pretoria. Skermskoot: VF Plus ŉ Kwarteeu van ŉ ANC-regering – slegs agteruitgang en wanhoop. Suid-Afrika wankel op die rand van ŉ afgrond. Só lui die inleiding van die VF Plus se verkiesingsmanifes wat Saterdag in die Rockwood-teater in die ooste van Pretoria bekendgestel is. Dr. Pieter Groenewald, leier van die VF Plus, het tydens sy toespraak gesê elkeen in die land moet homself nou afvra watter toekoms hulle, hul kinders en kleinkinders in Suid-Afrika het, en hoe die situasie oor 20 jaar gaan lyk. “Wat vandag in Suid-Afrika gebeur, raak elkeen in die land direk en bepaal tot ŉ groot mate hoe elkeen se toekoms daar gaan uitsien. Suid-Afrika se Grondwet bepaal die land behoort aan almal wat in hom woon. Verenig in hul verskeidenheid. Die waarheid is egter dat dié eenheidsbelofte dáár begin en dáár eindig. Dit is net woorde. “Is ons regtig verenig? Kan ons verenig wees as die president van Suid-Afrika nie sy grondwetlike plig nakom om nasiebou te bevorder nie? Is dit nasiebou om haatspraak teen wittes te verkondig deur prontuit te sê dat wittes en selfs hul diere uitgemoor moet word? Dan staan die president nie daarteen op nie. Hy verdedig dit eerder deur te sê die uitsprake is nie algemeen nie, en dat daar te veel wit rassiste in die land is,” het Groenewald gesê. Hy het gesê dit is nie die VF Plus wat die rassekaart speel nie, maar eerder die regering wat probeer om daardeur sy mislukkings te verdoesel en sy ondersteuners te paai. “Die regering wil minderheidsgroepe vandag boelie. Daarom sê die VF Plus die ANC moet die Grondwet se aanhef in die praktyk begin uitleef. Hou op om ander groepe te beskuldig vir jou eie onbevoegdheid. “Wat vandag in die land gebeur, plaas ŉ direkte verantwoordelikheid op elkeen van ons om die regering op sy foute te wys en om die boodskap duidelik uit te stuur dat ons nie sal toelaat dat die regering ons boelie nie. Almal moet daarom opstaan en trots wees op wie en wat hulle is. Die ANC mag nie toegelaat word om ons te definieer nie.” Hy het gesê alle kultuurgroepe van Zoeloes, Xhosas en Tswanas tot wit en bruin moet trots wees op wie en wat hulle is. “Dit is hoe eenheid in verskeidenheid lyk.” Groenewald het gesê die boodskap wat die party met sy verkiesingsmanifes wil bring, is ŉ boodskap van hoop en ŉ boodskap dat alles nie verlore is nie. “ŉ Boodskap wat daadwerklike oplossings vir die land se probleme bied van die party wat toenemend gesien word as die groeiende alternatief vir die uitdagings wat elke Suid-Afrikaner in die gesig staar.” Mmusi Maimane spreek die skare toe in Bellville in Kaapstad by die DA se provinsiale verkiesingsmanifesbekendstelling. Foto: ANA DA: ‘Een Suid-Afrika vir almal’ In Bellville in Kaapstad waar die DA sy verkiesingsmanifes bekendgestel het, het die amptelike opposisie se leier, Mmusi Maimane, ook klem geplaas op eenheid te midde van diversiteit in Suid-Afrika. Hy het gesê hy is trots op die diversiteit van Suid-Afrikaners “en om die mag van diversiteit te sien, die mag van wat gebeur as ons saamkom rondom gedeelde waardes en daaruit ons dorpe, stede, provinsies en ons nasie bou”. Maimane het gesê die DA droom van ŉ Suid-Afrika waar almal, ongeag ras of agtergrond, menswaardige en vry lewens kan leef. “Ons noem dit ‘een Suid-Afrika vir almal’ omdat ons passievol glo dat Suid-Afrikaners sterker is as ons saamstaan. En waar ons regeer, is hierdie droom besig om ŉ realiteit te word,” het hy gesê. Hy het gesê hy verwerp enige uitsprake dat daar nie plek vir sekere Suid-Afrikaners in die land is nie. “As jy Afrikaans is, het jy regte in ons nasie. Jy kan in Afrikaans onderrig word en die taal van jou keuse praat. ŉ Aanval op Afrikaans, is ŉ aanval op ons fundamentele grondwetlike waardes van diversiteit, vryheid, waardigheid en gelykheid,” het hy gesê. “Dieselfde geld vir al die ander tale. Ons het ŉ plig om die regte van almal te beskerm en te verdedig as ons die droom van 1994 wil bereik.” Maimane het in sy toespraak uitgebrei oor die voortuitgang wat in die Wes-Kaap gemaak is sedert die DA in die provinsie aan bewind is. Hy het daarop gewys dat daar in die Wes-Kaap meer huishoudings is waar minstens een persoon werk as in enige ander provinsie. “In Suid-Afrika het 20% van huishoudings geen werk nie. Maar hier in die Wes-Kaap, is dit slegs 9% van huishoudings,” het hy gesê. “Dit is my droom om ŉ werkende persoon in elke huishouding te sien en as julle ons weer hier as jul regering verkies, sal ons hard werk om te verseker dat elke huishouding in hierdie provinsie ŉ werk het. Oor die afgelope tien jaar het ons 508 000 nuwe werksgeleenthede in die provinsie geskep, en die indiensnemingskoers met 24% verhoog, ver bo die van Gauteng en KwaZulu-Natal. Ons het Suid-Afrika se laagste plattelandse werkloosheidskoers op 15,7%. Maak nie saak waar jy in hierdie provinsie woon nie, daar is toegang tot werksgeleenthede.” Hy het ook genoem dat die Wes-Kaap die hoogste aantal skoon oudits van al die provinsies in sy regeringsdepartemente en -entiteite ontvang het en aangevoer die Wes-Kaapse regering doen meer om misdaad te bestry as enige ander provinsiale regering. Pres. Cyril Ramaphosa word onder luide toejuiging verwelkom by die ANC se provinsiale verkiesingsmanifesbekendstelling in Rustenburg Noordwes. Foto: ANA Ramaphosa: ‘Ons moet grondkwessie oplos’ In Rustenburg in Noordwes is pres. Cyril Ramaphosa onder luide toejuiging verwelkom by die ANC se provinsiale verkiesingsmanifesbekendstelling by die plaaslike skouterrein. ANC-ondersteuners, geklee in geel, het gejuig en gefluit en die president het vriendelik vir die skare teruggewaai. Ramaphosa het sy toespraak begin deur die skare te bedank vir hul ondersteuning. “Ek wil dit sommer van die begin af duidelik stel: Ons, die ANC, neem die vertroue wat julle, die mense van Noordwes, in ons geplaas het sedert 1994, nie as vanselfsprekend nie. Ons staan vandag nederig voor julle, ten volle bewus van die politieke uitdagings in julle provinsie oor die afgelope paar maande wat ŉ groot bron van kommer vir julle is.” Hy het ook na die werkloosheidskrisis in die land verwys en gesê dit is een van die prioriteite in die ANC se verkiesingsmanifes. “Ons mense het nie werk nie en daarom fokus ons op die kwessie van werkloosheid. Ons is bewus van die uitdagings van gegradueerde werkloosheid. In ons manifes stel ons dit dat ons werk sal skep, ordentlike werksgeleenthede veral vir ons jong mense,” het hy gesê. Die president het ook verwys na die verbetering van die gehalte van openbare gesondheidsorg en hier verwys na die Nasionale Gesondheidsversekering (NGV) wat hy meen “maatskaplike solidariteit onder ons mense sal kweek”. Die grondkwessie het ook in sy toespraak onder die loep gekom. “Ons moet die kwessie van grond takel. By ons Nasrec-konferensie het ons onderneem dat grond aan ons mense teruggegee sal word deur onteiening sonder vergoeding. Die parlement is opdrag gegee om dit te hanteer.” Ramaphosa het ŉ beroep gedoen vir vrede in die provinsie, wat die afgelope paar maande deurgeloop het onder ŉ vlaag gewelddadige betogings, en onderneem dat hierdie probleme ná die verkiesing in Mei hanteer sal word.